b'\n_START_ARTICLE_\nBokser\n_START_SECTION_\nOsnovni podatki\n_START_PARAGRAPH_\nBokser je srednje velik, postaven, kratkodlak in kvadrati\xc4\x8den pes (dol\xc5\xbeina telesa je enaka telesni vi\xc5\xa1ini) z mo\xc4\x8dnimi kostmi in mo\xc4\x8dno razvitimi, suhimi mi\xc5\xa1icami. Je hiter, okreten, eleganten, \xc5\xbeivahnega gibanja. Ne sme delovati okorno, zavaljeno, neokretno, telesno slabotno ali prazno.\n_START_SECTION_\nGlava in telo\n_START_PARAGRAPH_\nKar je pri izgledu bokserja pomembno, je njegova glava, ker ima kratek, \xc5\xa1irok ter kvadrati\xc4\x8den gobec, nosnik ne sme biti ne predolg, ne prekratek, spodnja \xc4\x8deljust mora segati \xc4\x8dez zgornjo. Brada je mo\xc4\x8dna, zasukana navzgor in od spredaj jasno vidna. \xc4\x8celo je visoko, lepo obokano in od strani zaobljeno. O\xc4\x8di ima velike, izbuljene in temne. Svetle o\xc4\x8di so neza\xc5\xbeelene. Uhlja so pri nekaterih kupirana (oz. rezana), vendar vedno manj._NEWLINE_Vrat je eleganten, mi\xc5\xa1i\xc4\x8dav, ne prekratek in predebel. Hrbet kratek in raven, mi\xc5\xa1i\xc4\x8dav, z jasno izra\xc5\xbeenim grebenom, prsa globoka in segajo do komolca. Trebuh prileknjen in ne ohlapen. Sprednje in zadnje noge morajo biti vzporedne in krepkih kosti. Mi\xc5\xa1ice na zadnjih nogah morajo biti jasno definirane. \xc5\xa0ape imajo mo\xc4\x8dne in sklenjene. Rep prirezan ali naraven. Pri gibanju so koraki dolgi in energi\xc4\x8dni z mo\xc4\x8dnim odrivom in potiskom.\n_START_SECTION_\nBarva\n_START_PARAGRAPH_\nStandard priznava dve barvni razli\xc4\x8dici - rumeno in progasto (v odtenkih od p\xc5\xa1eni\xc4\x8dno rumene do jelenje rde\xc4\x8de), z belimi oznakami na ta\xc4\x8dkah, prsih, vratu in glavi ali brez. \xc4\x8crna maska, ki je omejena na gobec in okoli o\xc4\x8di, je nujna. _NEWLINE_Poznamo tudi bele bokserje, ki po standardu niso priznani in se v vzreji ne uporabljajo. Beli bokserji nastanejo kot rezultat parjenja dveh star\xc5\xa1ev z belinami in so povsem normalni.\n_START_SECTION_\nBeli bokser\n_START_PARAGRAPH_\nBokserji, katerih bele lise pokrivajo ve\xc4\x8d kot eno tretjino njihovega ko\xc5\xbeuha so praviloma imenovani beli bokserji. Niso albino niti niso redki. Pribli\xc5\xbeno 20% - 25% rojenih bokserjev je bele barve.  Gensko so ti psi bodisi rjavi ali progasti s pretirano belimi lisami, ki prekrivajo osnovno barvo ko\xc5\xbeuha. Prav tako kot svetlopolti ljudje imajo tudi beli bokserji ve\xc4\x8djo verjetnost son\xc4\x8dnih opeklin, kot barvni bokserji,  kar posledi\xc4\x8dno povzro\xc4\x8da ko\xc5\xbenega raka. Ekstrem lisastih genov, ki je odgovoren za bele lise pri bokserjih je povezan s prirojeno gluhostjo pri psih. Ocenjuje se, da je pribli\xc5\xbeno 18% belih bokserjev gluhih na eno ali obe u\xc5\xa1esi , \xc4\x8deprav organizacija za re\xc5\xa1evanje belih bokserjev ka\xc5\xbee, da je ta \xc5\xa1tevilka dvakrat ve\xc4\x8dja. _NEWLINE_V preteklosti so rejci pogosto bele mladi\xc4\x8de bokserjev avtanizirali.  Leta 1998 je \xc5\xa1tudija o bokserjih, ki so jo izvedli na Nizozemskem pokazala, da so 17% mladi\xc4\x8dev bokserjev avtanizirali zaradi njihove bele barve. Pred tem je Ameri\xc5\xa1ki Bokser klub neuradno celo priporo\xc4\x8dal avtanazijo za te \xc5\xbeivali. Razlog za avtanazijo belih mladi\xc4\x8dev vklju\xc4\x8duje vidik, da je neeti\xc4\x8dno prodati psa z \xc2\xbbnapako\xc2\xab, saj je ve\xc4\x8dja verjetnost, da bodo le ti ostali prepu\xc5\xa1\xc4\x8deni re\xc5\xa1evalnim organizacijam. Dandanes rejci neradi avtanizirajo zdrave mladi\xc4\x8de in se odlo\xc4\x8dijo, da je pes navaden, ter ga obdr\xc5\xbeijo za hi\xc5\xa1nega ljubljen\xc4\x8dka.\n_START_SECTION_\nTemperament\n_START_PARAGRAPH_\nBokserji so zelo privr\xc5\xbeeni vsem dru\xc5\xbeinskim \xc4\x8dlanom in jim ostanejo zvesti do konca. Bokser je bojevit in \xc4\x8duje\xc4\x8d, potrebuje pa ne\xc5\xbeno, vendar odlo\xc4\x8dno in dosledno vzgojo. Lahko bi rekli, da je mehak za vodenje, hkrati pa trd, do gospodarja je \xc4\x8dustven in ob\xc4\x8dutljiv. Izvira iz bojnih psov, neustra\xc5\xa1eno se zna postaviti po robu nasprotniku in tudi mo\xc4\x8dan napad ga ne prestra\xc5\xa1i. Ob napa\xc4\x8dnem vodenju lahko postane nevaren pretepa\xc4\x8d. So odli\xc4\x8dni \xc4\x8duvaji. Bokserji so do tujcev previdni, vendar samo prvih par sekund, saj, ko bodo spoznali, da tujec ni nevaren, bo le-ta takoj postal njihov najbolj\xc5\xa1i prijatelj. _NEWLINE_Bokserji so psi, ki bodo pri \xc4\x8dloveku vedno iskali dru\xc5\xbebo, pozornost in ljubezen. So zelo iskrivi, radovedni, inteligentni in prilagodljivi psi, vedno pripravljeni za akcijo, hkrati pa tudi zelo dobri delovni psi, ki so se izkazali tako v klasi\xc4\x8dnih disciplinah (poslu\xc5\xa1nost, sledenje in obramba), kot tudi re\xc5\xa1evalni psi._NEWLINE_Kar pa je najbolj zna\xc4\x8dilno za bokserje, je izkazovanje \xc4\x8dustev - veselja in \xc5\xbealosti.\n_START_SECTION_\nZgodovina\n_START_PARAGRAPH_\nBokser je del Molosserjeve skupine psov, razvite v Nem\xc4\x8diji v poznem 19. stoletju, razvitega iz sedaj \xc5\xbee izumrle pasme Bullenbeisser, Mastifa ter Buldoga prine\xc5\xa1enega iz Velike Britanije. Bullenbeisser je bil stoletja lovski pes, ki je bil namenjen za zasledovanje medveda, divjega pra\xc5\xa1i\xc4\x8da in jelena. Njegova naloga je bila, da zgrabi in zadr\xc5\xbei plen vse do prihoda lovcev. V kasnej\xc5\xa1ih letih so bili bolj priljubljeni hitrej\xc5\xa1i psi, manj\xc5\xa1a pasma Bullenbeisser pa je bila vzgojena v kraju Brabant v severni Belgiji. Splo\xc5\xa1no sprejeto je, da je pasma Brabanter Bullenbeisser neposredni prednik dana\xc5\xa1njega boskerja. Leta 1894 je skupina treh nemcev z imeni Friedrich Robert, Elard Konig in R. Hopner odlo\xc4\x8dila za stabilizacijo pasme in jo dala na pasjo razstavo, ki je bila v Munchenu leta 1895. Naslednje leto so ustanovili prvi Bokser klub, z imenom The Deutscher Boxer Club. Klub je leta 1902 objavil prvi standard pasme bokser, podroben dokument ki se do danes ni veliko spremenil._NEWLINE_Pasma je bila predstavljena v preostalih delih Evrope v poznem 19. stoletju, v Zdru\xc5\xbeenih dr\xc5\xbeavah Amerike pa na prelomu 20. stoletja. American Kennel Club (AKC) je registriralo prvega bokserja leta 1904 in priznalo prvega prvaka pasme bokser, Dampf von Doma, leta 1915. Med 1. svetovno vojno je bil bokser dolo\xc4\x8den za voja\xc5\xa1ko delo kot izredno dragocen prena\xc5\xa1alec sporo\xc4\x8dil in po\xc5\xa1iljk, ter pes za napade in kot \xc4\x8duvaj. \xc5\xa0ele po 2. svetovni vojni pa je bokser postal priljubljen po celem svetu. Z vrnitvijo vojakov iz 2. svetovne vojne je bil bokser predstavljen \xc5\xa1ir\xc5\xa1emu ob\xc4\x8dinstvu in je kmalu postal priljubljen kot spremljevalec, razstavni pes in pes \xc4\x8duvaj.\n_START_SECTION_\nOskrba in zahteve\n_START_PARAGRAPH_\nNjegovo kratko dlako je lahko negovati in ne zahteva posebnega vzdr\xc5\xbeevanja, vzdr\xc5\xbeevanje redne higiene (nohti, uhlji, zobje) pa je potrebno tako kot pri vseh pasmah. Doma\xc4\x8de okolje bokserja naj bi bil v zaprtem in pozimi ogrevanem prostoru, ker ima kratko dlako. Je pa zelo skromen, in posledi\xc4\x8dno tudi zadovoljen v mestnem stanovanju. Navadno ne laja preve\xc4\x8d. Njegov \xc5\xbeivahnost in potreba po gibanju pa terjata redne in dolge sprehode. Zdravstvene te\xc5\xbeave pri bokerju so podvr\xc5\xbeenost rakastim obolenjem, boleznim srca in debelosti. Znajo biti svojeglavi, originalni in polni idej in vas znajo vedno znova presenetiti.\n_START_SECTION_\nZanimivost\n_START_PARAGRAPH_\nTo je eden redkih psov, ki ima smisel za humor. Zelo ustvarjalen, pogumen in veselje je biti z njim. Ko se postavi na zadnje tace, uporabi sprednje \xc5\xa1ape kot roke (kot bi se tepel), zato mu pravimo bokser. \xc4\x8ce je mladi\xc4\x8dek v leglu boje\xc4\x8d, lahko postane agresiven zaradi strahu, ko odraste.'